CELEX: 32016R0141
Language: hu
Date: 2015-11-30 00:00:00
Title: A Bizottság (EU) 2016/141 felhatalmazáson alapuló rendelete (2015. november 30.) a 639/2014/EU felhatalmazáson alapuló rendeletnek a fiatal mezőgazdasági termelők részére nyújtott támogatásra és a termeléstől függő önkéntes támogatásra vonatkozó egyes rendelkezések tekintetében történő módosításáról és az 1307/2013/EU európai parlamenti és tanácsi rendelet 53. cikkének (6) bekezdésétől való eltérésről

4.2.2016   
            
            
               HU
            
            
               Az Európai Unió Hivatalos Lapja
            
            
               L 28/2
            
         A BIZOTTSÁG (EU) 2016/141 FELHATALMAZÁSON ALAPULÓ RENDELETE
   (2015. november 30.)
   a 639/2014/EU felhatalmazáson alapuló rendeletnek a fiatal mezőgazdasági termelők részére nyújtott támogatásra és a termeléstől függő önkéntes támogatásra vonatkozó egyes rendelkezések tekintetében történő módosításáról és az 1307/2013/EU európai parlamenti és tanácsi rendelet 53. cikkének (6) bekezdésétől való eltérésről
   AZ EURÓPAI BIZOTTSÁG,
   tekintettel a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről szóló, 2013. december 17-i 1307/2013/EU európai parlamenti és tanácsi rendeletre (1) és különösen annak 50. cikke (11) bekezdésére, 52. cikke (9) bekezdésére, valamint 67. cikke (1) és (2) bekezdésére,
   mivel:
   
               (1)
            
            
               Az 1307/2013/EU rendelet 50. cikkének (1) bekezdése értelmében a tagállamoknak támogatást kell nyújtaniuk az alaptámogatási rendszer vagy az egységes területalapú támogatási rendszer szerinti támogatásra jogosult fiatal mezőgazdasági termelőknek.
            
         
               (2)
            
            
               A 639/2014/EU felhatalmazáson alapuló bizottsági rendelet (2) 49. cikkének (1) bekezdése rögzíti azokat a feltételeket, amelyeknek meg kell felelniük a jogi személyeknek ahhoz, hogy fiatal mezőgazdasági termelőknek nyújtott támogatásban részesülhessenek. Különösen az említett rendelkezés első albekezdésének b) pontja értelmében a fiatal mezőgazdasági termelőnek – vagy egyedül, vagy más mezőgazdasági termelőkkel együtt – tényleges és hosszú távú ellenőrzést kell gyakorolnia az említett jogi személy felett az irányítási döntések, a haszon és a pénzügyi kockázatok tekintetében.
            
         
               (3)
            
            
               Lehetővé kell tenni a tagállamoknak annak eldöntését, hogy a tényleges és hosszú távú ellenőrzést a fiatal mezőgazdasági termelők más mezőgazdasági termelőkkel együtt vagy csak egyedül gyakorolhatják-e. A tagállamok ugyanis jobb helyzetben vannak ahhoz, hogy eldöntsék: a támogatási rendszer hatékonyságának és széles körű alkalmazásának a tükrében, valamint tekintettel a nemzeti körülményekre és az ellenőrzésekhez kapcsolódó adminisztratív terhek csökkentésének lehetőségére, részesülhetnek-e fiatal mezőgazdasági termelőknek nyújtott támogatásban olyan jogi személyek, amelyek fiatal mezőgazdasági termelők és fiatal mezőgazdasági termelőnek nem minősülő mezőgazdasági termelők közös ellenőrzése alatt állnak. Ez lehetővé teszi a tagállamoknak azt is, hogy jobban összehangolják az 1307/2013/EU rendeletnek és az 1305/2013/EU európai parlamenti és tanácsi rendeletnek (3) a fiatal mezőgazdasági termelőknek nyújtott támogatás igénybevehetőségére vonatkozó rendelkezéseit. Mivel az ilyen döntések meghozatalát strukturális okokból kell lehetővé tenni a tagállamoknak, indokolt, hogy a döntéseket csak egyszer hozzák meg. Az ilyen döntéseket legkésőbb a 2017. évi igénylési időszak kezdete előtt meg kell hozni.
            
         
               (4)
            
            
               A fentieket mérlegelve a tagállamoknak kell dönteniük arról, hogy az uniós jog általános elveinek kellő figyelembevételével feltételül szabják-e, hogy azoknak a jogi személyeknek vagy természetes személyek által alkotott csoportoknak, amelyek a múltban fiatal mezőgazdasági termelőknek nyújtott támogatásban részesültek, és amelyek a múltbeli támogatás időszakában nem fiatal mezőgazdasági termelőnek minősülő személyekkel megosztott közös ellenőrzés alatt álltak, fiatal mezőgazdasági termelők egyedüli ellenőrzése alatt kell állniuk.
            
         
               (5)
            
            
               Indokolt továbbá világossá tenni, hogy tényleges és hosszú távú ellenőrzést kell gyakorolni minden olyan évben, amely vonatkozásában a jogi személy fiatal mezőgazdasági termelőknek nyújtott támogatást igényel.
            
         
               (6)
            
            
               Az 1307/2013/EU rendelet IV. címének 1. fejezete értelmében a tagállamok az említett fejezetben megállapított feltételekkel termeléstől függő támogatást nyújthatnak mezőgazdasági termelők részére. Az említett fejezetet a 639/2014/EU rendelet 5. fejezete egészíti ki.
            
         
               (7)
            
            
               A 639/2014/EU felhatalmazáson alapuló rendelet 53. cikkének (2) bekezdésének második albekezdése meghatározza a termeléstől függő támogatás egységre vetített összegeire vonatkozó szabályokat. A termeléstől függő támogatás célzottabbá tétele és ezáltal hatékonyabb felhasználása érdekében indokolt lehetővé tenni a méretgazdaságosság figyelembevételét és – ennek megfelelően – rögzíteni a modulált, egységre vetített összegeket az egyes intézkedések hatályán belül.
            
         
               (8)
            
            
               Tekintettel a modulált, egységre vetített összegek bevezetésére az egyes intézkedések hatályán belül, indokolt módosítani a 639/2014/EU felhatalmazáson alapuló rendelet I. mellékletében a tagállamok által benyújtandó információkra vonatkozóan foglalt követelményeket.
            
         
               (9)
            
            
               Az 1307/2013/EU rendelet 52. cikkének (5) bekezdése értelmében termeléstől függő támogatás csak az érintett ágazatokban vagy régiókban meglévő termelési szint fenntartásának ösztönzéséhez szükséges mértékben nyújtható. Erre a követelményre tekintettel a 639/2014/EU felhatalmazáson alapuló rendelet I. melléklete 3. pontjának i) alpontja értelmében a tagállamok által benyújtandó tájékoztatásnak tartalmaznia kell a termeléstől függő önkéntes támogatás keretében hozott egyes intézkedések finanszírozása vonatkozásában rögzített összegeket. A termeléstől függő támogatás céljaira rendelkezésre álló pénzforrások hatékony felhasználása érdekében azonban gondoskodni kell bizonyos mértékű rugalmasságról az egyes intézkedésekre szánt összegek felhasználása terén, mégpedig a források intézkedések közötti átcsoportosításának lehetővé tétele révén.
            
         
               (10)
            
            
               Ez a rugalmasság azonban nem érintheti a támogatásnak az 1307/2013/EU rendelet követelményeinek való megfelelőségét, ideértve a többoldalú kereskedelmi tárgyalások uruguayi fordulója keretében elfogadott mezőgazdasági megállapodás „kék dobozába” tartozónak tekintett követelményeket. Az intézkedések közötti forrásátcsoportosítás különösen nem ösztönözheti a termelést a meglévő termelési szinten túlmenően. Az ilyen átcsoportosítások továbbá nem eredményezhetik azt, hogy az 1307/2013/EU rendelet 54. cikke és a 639/2014/EU felhatalmazáson alapuló rendelet 67. cikke szerint a Bizottságnak bejelentett támogatási intézkedések érvényüket vesztik.
            
         
               (11)
            
            
               A termeléstől függő önkéntes támogatásra vonatkozó szabályok helyes alkalmazásának biztosítása érdekében a tagállamoknak értesíteniük kell a Bizottságot a termeléstől függő önkéntes támogatás keretében hozott intézkedések közötti forrásátcsoportosításra vonatkozó döntéseikről. Ezen értesítés keretében alá kell támasztani indokokkal, hogy az átcsoportosítás nem ösztönzi a termelés növekedését az 1307/2013/EU rendelet 52. cikkének (5) bekezdésével összefüggésben, továbbá nem eredményezi azt, hogy az 1307/2013/EU rendelet 54. cikke és a 639/2014/EU felhatalmazáson alapuló rendelet 67. cikkének (1) és (2) bekezdése szerint a Bizottságnak bejelentett támogatási intézkedések érvényüket vesztik.
            
         
               (12)
            
            
               A 639/2014/EU felhatalmazáson alapuló rendelet 54. cikke az azonos célt szolgáló különböző, termeléstől függő támogatási intézkedések halmozását hivatott megakadályozni. Az egyértelműség érdekében indokolt leszögezni, hogy nem minősül a támogatások halmozásának az, ha egy mezőgazdasági termelő ugyanabban az ágazatban vagy régióban különböző, termeléstől függő támogatási intézkedések kedvezményezettje, amennyiben az említett intézkedések különböző gazdálkodási típusokra vagy az adott ágazaton vagy régión belül meghatározott mezőgazdasági ágazatokra irányulnak.
            
         
               (13)
            
            
               A 639/2014/EU felhatalmazáson alapuló rendelet 52. cikkének (1) bekezdése értelmében az 1307/2013/EU rendelet 52. cikkének (3) bekezdésében említett régiókat a tagállamoknak objektív és megkülönböztetéstől mentes kritériumok alapján kell meghatározniuk. Indokolt felvenni az adott értesítési kötelezettséget a 639/2014/EU felhatalmazáson alapuló rendelet I. mellékletébe.
            
         
               (14)
            
            
               A 2014. augusztusi értesítésekből nyert tapasztalatok alapján, továbbá a tagállami értesítések egyszerűsítése érdekében indokolt törölni az értesítési kötelezettséget a 639/2014/EU felhatalmazáson alapuló rendelet I. melléklete 3. pontja d) alpontjának vonatkozásában, azaz a megcélzott ágazatok és termékek meghatározására megállapított kritériumokat illetően.
            
         
               (15)
            
            
               Ezért az 639/2014/EU felhatalmazáson alapuló rendeletet ennek megfelelően módosítani kell.
            
         
               (16)
            
            
               Az 1307/2013/EU rendelet 53. cikkének (6) bekezdése értelmében a tagállamok 2016. augusztus 1-jéig felülvizsgálhatják a termeléstől függő önkéntes támogatásra vonatkozó döntésüket. Annak a lehetőségnek a bevezetésére tekintettel, hogy az egyes intézkedések hatályán belül rögzíteni lehet a modulált, egységre vetített támogatási összegeket, indokolt eltérni az említett rendelkezéstől azért, hogy – bizonyos feltételek teljesülése esetén – lehetőség legyen a 2014. augusztus 1-jéig bejelentett intézkedésekre vonatkozó döntések megfelelő felülvizsgálatára 2016. évi hatállyal.
            
         
               (17)
            
            
               Mivel ez a rendelet a 2016. és azt követő naptári évekre vonatkozó támogatási kérelmeket érinti, indokolt, hogy 2016. január 1-jétől kelljen alkalmazni,
            
         ELFOGADTA EZT A RENDELETET:
   1. cikk
   A 639/2014/EU felhatalmazáson alapuló rendelet módosítása
   Az 639/2014/EU felhatalmazáson alapuló rendelet a következőképpen módosul:
   
               1.
            
            
               A 49. cikk a következőképpen módosul:
               
                           a)
                        
                        
                           az (1) bekezdés első albekezdése b) pontjának helyébe a következő szöveg lép:
                           
                                       „b)
                                    
                                    
                                       az 1307/2013/EU rendelet 50. cikkének (2) bekezdése szerinti fiatal mezőgazdasági termelő a fiatal mezőgazdasági termelők részére nyújtott támogatást igénybe vevő jogi személy felett tényleges és hosszú távú ellenőrzést gyakorol az irányítási döntések, a haszon és a pénzügyi kockázatok tekintetében minden olyan évben, amely vonatkozásában a jogi személy fiatal mezőgazdasági termelőknek nyújtott támogatás iránti kérelmet nyújt be. E cikk (1a) bekezdésére is figyelemmel, amennyiben a jogi személy tőkéje vagy irányítása több természetes személy – közöttük fiatal mezőgazdasági termelőnek nem minősülő személyek – között oszlik meg, a fiatal mezőgazdasági termelőnek minden olyan évben, amely vonatkozásában a jogi személy fiatal mezőgazdasági termelőknek nyújtott támogatás iránti kérelmet nyújt be, képesnek kell lennie – vagy egyedül, vagy más mezőgazdasági termelőkkel együtt – tényleges és hosszú távú ellenőrzést gyakorolni;”
                                    
                                 
                     
                           b)
                        
                        
                           a cikk a következő (1a) bekezdéssel egészül ki:
                           „(1a)   Az (1) bekezdés első albekezdésének b) pontjától eltérően a tagállamok dönthetnek úgy, hogy a 2016-os vagy 2017-es naptári évtől kezdődően a fiatal mezőgazdasági termelőknek az abban a pontban említett tényleges és hosszú távú ellenőrzést egyedül kell gyakorolniuk. Ilyen döntést az igénylési időszak kezdetének időpontja előtt, az alkalmazás első évére vonatkozóan kell meghozni, és a döntést csak egyszer lehet meghozni. Ilyen döntést a 2017-es naptári évre vonatkozó igénylési időszak kezdetének időpontja után nem lehet meghozni.
                           Amennyiben a tagállamok élnek az első albekezdésben foglalt eltérés jogával, az 1307/2013/EU rendelet 50. cikke (2) bekezdésének a) pontjában és (5) bekezdésében említett létrehozás időpontjának megállapításához azt az időszakot kell figyelembe venni, amelyben a fiatal mezőgazdasági termelő az e cikk (1) bekezdése első albekezdésének b) pontjával összhangban más mezőgazdasági termelőkkel együtt gyakorolt ellenőrzést az eltérés alkalmazásának első naptári évét megelőző naptári években.
                           Ha a tagállamok élnek az eltérés jogával, dönteniük kell, hogy feltételül szabják-e, hogy azoknak a jogi személyeknek vagy természetes személyek azon csoportjainak, amelyek az eltérés alkalmazását megelőző naptári év(ek)ben fiatal mezőgazdasági termelőknek nyújtott támogatásban részesültek, és amelyek az említett év(ek)ben nem fiatal mezőgazdasági termelőnek minősülő személyekkel megosztott közös ellenőrzés alatt álltak, fiatal mezőgazdasági termelők egyedüli ellenőrzése alatt kell állniuk.”
                        
                     
         
               2.
            
            
               Az 53. cikk (2) bekezdése a következő, harmadik albekezdéssel egészül ki:
               „Az 1307/2013/EU rendelet 52. cikke (5) bekezdésének sérelme nélkül az e bekezdés második albekezdésében említett, egységre vetített támogatási összeget illetően a tagállamok dönthetnek úgy, hogy modulált, egységre vetített összegeket alkalmaznak a mezőgazdasági termelők bizonyos kategóriái tekintetében vagy a mezőgazdasági üzemek szintjén abból a célból, hogy figyelembe vegyék a termelési struktúrák méretgazdaságosságát a megcélzott gazdálkodási típus esetében vagy a megcélzott mezőgazdasági ágazatban, vagy – ha az intézkedés egy régióra vagy egy egész ágazatra irányul – az érintett régióban vagy ágazatban. E rendelet 67. cikkének (1) bekezdése értelemszerűen alkalmazandó az ilyen döntésekről szóló értesítésekre.”
            
         
               3.
            
            
               A rendelet a következő 53a. cikkel egészül ki:
               „53a. cikk
               Források átcsoportosítása az intézkedések között
               (1)   Az 1307/2013/EU rendelet IV. címének I. fejezetében meghatározott követelmények sérelme nélkül a tagállamok dönthetnek úgy, hogy az e rendelet I. melléklete 3. pontjának i) alpontja szerinti bejelentett összegeket ugyanannak az igénylési évnek a vonatkozásában az 1307/2013/EU rendelet IV. címének I. fejezetében szereplő egyéb támogatási intézkedések közül egy vagy több finanszírozására használják fel.
               A támogatási intézkedések közötti forrásátcsoportosítások nem eredményezhetik azt, hogy az 1307/2013/EU rendelet 54. cikke és e rendelet 67. cikkének (1) és (2) bekezdése szerint a Bizottságnak bejelentett támogatási intézkedések valamelyike érvényét veszti.
               (2)   Amennyiben a termeléstől függő önkéntes támogatás keretében hozott intézkedés alapján támogatható terület vagy állatlétszám eléri vagy meghaladja az e rendelet I. melléklete 3. pontjának j) alpontja szerint bejelentett mennyiségi határértéket, a támogatási intézkedés javára nem csoportosíthatók át források más támogatási intézkedés(ek)től.
               (3)   Amennyiben a termeléstől függő önkéntes támogatás keretében hozott intézkedés alapján támogatható terület vagy állatlétszám alacsonyabb az e rendelet I. melléklete 3. pontjának j) alpontja szerint bejelentett mennyiségi határértéknél, a forrásátcsoportosítás nem eredményezheti azt, hogy az egységre vetített összeg alacsonyabb lesz, mint az említett melléklet 3. pontjának i) alpontja szerint bejelentett, a finanszírozás vonatkozásában rögzített összeg és a mennyiségi határérték aránya.
               (4)   Amennyiben a tagállamok termeléstől függő támogatást nyújtanak fehérjenövények termesztéséhez, és élnek az 1307/2013/EU rendelet 53. cikkének (3) bekezdésében biztosított lehetőséggel, a forrásátcsoportosítás nem eredményezheti azt, hogy a fehérjenövények termesztésének támogatására fordított összeg alacsonyabb lesz az említett rendelet II. mellékletében meghatározott éves nemzeti felső összeghatár 2 %-ánál.
               (5)   A támogatási intézkedések közötti forrásátcsoportosításra vonatkozó döntést a termeléstől függő önkéntes támogatás keretében eszközölt első kifizetés vagy előlegfizetés időpontja előtt kell meghozni. Az olyan intézkedésektől, illetve olyan intézkedések javára történő átcsoportosításokra vonatkozóan, amelyek keretében még nem történt kifizetés, a döntést meg lehet hozni az említett időpont után, de nem később, mint:
               
                           a)
                        
                        
                           annak a hónapnak az utolsó napján, amelyben a termeléstől függő önkéntes támogatás keretében eszközölt első kifizetésre vagy előlegfizetésre sor került;
                        
                     
                           b)
                        
                        
                           november 30-án, amennyiben az említett első kifizetésre vagy előlegfizetésre október 16. és 31. között került sor.
                        
                     (6)   Annak a tagállamnak az illetékes hatósága, amely döntést szándékozik hozni támogatási intézkedések közötti forrásátcsoportosításra vonatkozóan, tájékoztatja a mezőgazdasági termelőket a lehetséges átcsoportosításról az igénylési időszak kezdetének időpontja előtt.”
            
         
               4.
            
            
               Az 54. cikk (3) bekezdésének helyébe a következő szöveg lép:
               „(3)   Ha egy bizonyos termeléstől függő támogatási intézkedés szerinti támogatás más termeléstől függő támogatási intézkedés vagy más uniós intézkedések és szakpolitikák keretében végrehajtott intézkedés értelmében is odaítélhető, a tagállamok gondoskodnak arról, hogy az érintett termelő az 1307/2013/EU rendelet 52. cikke (5) bekezdésében említett célkitűzés elérésére irányuló támogatást az említett rendelet 52. cikkének (3) bekezdése szerinti ágazatonként, régiónként, meghatározott gazdálkodási típusonként vagy mezőgazdasági ágazatonként csak egyetlen ilyen intézkedés vonatkozásában kapja meg.”
            
         
               5.
            
            
               A 66. cikk a következő (4) bekezdéssel egészül ki:
               „(4)   A tagállamok a 49. cikk (1a) bekezdése alapján hozott döntésekről a döntés meghozatalának időpontja után legkésőbb 15 nappal értesítik a Bizottságot.”
            
         
               6.
            
            
               A 67. cikk a következő (3) bekezdéssel egészül ki:
               „(3)   A tagállamok az 53a. cikk (1) bekezdése alapján hozott döntésekről az azt követő hónap első napjáig értesítik a Bizottságot, amelyben a termeléstől függő önkéntes támogatás keretében eszközölt első kifizetésre vagy előlegfizetésre sor került. Ha azonban ilyen kifizetésre október 16. és 31. között került sor, az értesítést december 1-jéig kell megtenni. Az értesítésnek a következőket kell tartalmaznia:
               
                           a)
                        
                        
                           az érintett intézkedések listája és az átcsoportosított összegek;
                        
                     
                           b)
                        
                        
                           mindegyik érintett intézkedés vonatkozásában az adott igénylési évben támogatható terület és állatlétszám, miután a benyújtott kérelmek összes ellenőrzése lezárult;
                        
                     
                           c)
                        
                        
                           mindegyik érintett intézkedés vonatkozásában azok az indokok, amelyek alátámasztják, hogy az átcsoportosítás nem ösztönzi a termelést a meglévő termelési szinten túlmenően, és hogy az 1307/2013/EU rendelet 54. cikke és e cikk (1) és (2) bekezdése szerint a Bizottságnak bejelentett támogatási intézkedések nem vesztik érvényüket.”
                        
                     
         
               7.
            
            
               Az I. melléklet e rendelet mellékletének megfelelően módosul.
            
         2. cikk
   Eltérés az 1307/2013/EU rendelet 53. cikkének (6) bekezdésétől
   (1)   Az 1307/2013/EU rendelet 53. cikkének (6) bekezdésétől eltérően a tagállamok dönthetnek úgy, hogy 2016. évi hatállyal módosítják a támogatás odaítélésének feltételeit, amennyiben az e rendelettel módosított 639/2014/EU felhatalmazáson alapuló rendelet 53. cikke (2) bekezdése harmadik albekezdésének alkalmazása érinti az említett feltételeket, függetlenül attól, hogy az intézkedés, amelyre a modulált, egységre vetített összegeket alkalmazzák, egyetlen intézkedés-e vagy több intézkedés összevonásával jött létre. A 639/2014/EU felhatalmazáson alapuló rendelet 53a. cikkének sérelme nélkül a kedvezményezettek megcélzott köre és főképp e kedvezményezetti kör finanszírozásának vonatkozásában rögzített összeg nem képezheti módosítás tárgyát. Az ilyen döntéseket a 2016. évi igénylési időszak kezdetének időpontja előtt meg kell hozni.
   A tagállamok legkésőbb e rendelet közzétételének dátuma után egy hónappal értesítik a Bizottságot a támogatás odaítélésének feltételeit módosító döntéseikről.
   (2)   A tagállamok az igénylési időszak kezdetének időpontja előtt értesítik a mezőgazdasági termelőket az (1) bekezdés szerinti döntéseikről.
   3. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetésének napján lép hatályba.
   Ezt a rendeletet 2016. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. november 30-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 608. o.
   
   
      (2)  A Bizottság 2014. március 11-i 639/2014/EU felhatalmazáson alapuló rendelete a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU európai parlamenti és tanácsi rendelet kiegészítéséről és X. mellékletének módosításáról (HL L 181., 2014.6.20., 1. o.).
   
      (3)  Az Európai Parlament és a Tanács 2013. december 17-i 1305/2013/EU rendelete az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (HL L 347., 2013.12.20., 487. o.).
   
      MELLÉKLET
      A 639/2014/EU felhatalmazáson alapuló rendelet I. mellékletének 3. pontja a következőképpen módosul:
      
                  1.
               
               
                  a b) alpont helyébe a következő szöveg lép:
                  
                              „b)
                           
                           
                              a kiválasztott konkrét gazdálkodási típusok és/vagy konkrét mezőgazdasági ágazatok, valamint a tapasztalt nehézségek ismertetése és – adott esetben – a tagállamok által a régiók meghatározására vonatkozóan rögzített, az e rendelet 52. cikkének (1) bekezdésében említett kritériumok;”
                           
                        
            
                  2.
               
               
                  a d) alpontot el kell hagyni;
               
            
                  3.
               
               
                  a pont a következő ga) alponttal egészül ki:
                  
                              „ga)
                           
                           
                              az e rendelet 53. cikke (2) bekezdésének harmadik albekezdését alkalmazó tagállamok esetében az említett albekezdés szerinti modulált, egységre vetített összegek megállapítására alkalmazott kritériumok;”
                           
                        
            
                  4.
               
               
                  a (h) alpont helyébe a következő szöveg lép:
                  
                              „h)
                           
                           
                              a támogatás egységre vetített, az e rendelet 53. cikke (2) bekezdése második és harmadik albekezdésének megfelelően kiszámított becsült összege(i);”